

შესყიდვის ხელშეკრულება N [...]
	გაფორმების ადგილი: […]
	გაფორმების თარიღი: […]



ერთი მხრივ შპს ჯორჯიან უოთერ ენდ ფაუერი საიდენტიფიკაციო ნომერი: 203826002  (შემდგომში „შემსყიდველი“) წარმოდგენილი მისი გენერალური დირექტორის ხოსე მიგელ სანტოს გონზალეზის მიერ და
მეორე მხრივ […] საიდენტიფიკაციო ნომერი: […]  (შემდგომში „მიმწოდებელი“) წარმოდგენილი მისი […] მიერ
იმდენად რამდენადაც, 
(ა) „შემსყიდველს“ სურს წინამდებარე ხელშეკრულებით განსაზღვრული „მომსახურების“ შეძენა თავისი სამეწარმეო საქმიანობისთვის 
(ბ) „მიმწოდებელი“ ადასტურებს, რომ მას გააჩნია საკმარისი საშუალება, გამოცდილება და შესაძლებლობა „შემსყიდველს“ მიაწოდოს „მომსახურება“ წინამდებარე ხელშეკრულებით გათვალისწინებული პირობების შესაბამისად; 
ამდენად, „მხარეები“ თანხმდებიან შემდეგზე:

1. ტერმინთა განმარტება: 
1.1. თუ წინამდებარე ხელშეკრულებით სხვაგვარად არ არის განმარტებული, ქვემოთ ჩამოთვლილ ტერმინებს აქვთ შემდეგი მნიშვნელობა: 
 (ა) „აკრძალული საქმიანობა“ - რუსეთის ფედერაციაში არსებული ფიზიკური და/ან იურიდიული პირისთვის საქონლის და/ან ტექნოლოგიის გაყიდვა, მიწოდება, გადაცემა და/ან ექსპორტი, ტექნიკური, საინვესტიციო, საბროკერო, ფინანსური ან სხვა სახის მომსახურების მიწოდება და/ან სხვა სახის საქმიანობა, რომელმაც შესაძლოა პირდაპირ და/ან არაპირდაპირ ხელი შეუწყოს რუსეთის ფედერაციის სამხედრო და/ან ტექნოლოგიურ გაუმჯობესებას, მისი თავდაცვის და/ან უშიშროების სექტორის განვითარებას;
(ბ) „გაფორმების თარიღი“ - თარიღი, როდესაც გაფორმდა ხელშეკრულება და რომელიც მითითებულია ხელშეკრულების პირველი გვერდის მარჯვენა ზედა კუთხეში; 
        (გ) „დავალება“ – წინამდებარე „ხელშეკრულებით“ განსაზღვრული „მომსახურების“ შესრულების მოთხოვნა, რომელსაც „შემსყიდველი“ უგზავნის მიმწოდებელს 
        (დ) „დავალების ტიპი“  -  „სტანდარტული დავალება“ „დაგეგმილი დავალება“, ან „დავალება მზადყოფნის რეჟიმით“. 
        (ე) „სტანდარტული დავალება“  - დავალება, რომელიც სრულდება ხელშეკრულებით განსაზღვრულ სტანდარტულ ვადებში.
        (ვ) „დაგეგმილი დავალება“ - დავალება, რომლის შესრულების ვადა და/ან დაწყების დრო წინასწარ არის განსაზღვრული.
       (ზ) „დავალება მზადყოფნის რეჟიმით“ - დავალება, რომლის შესრულების საჭიროება წინასწარ ცნობილია „მიმწოდებლისათვის“, თუმცა მისი დაწყების ზუსტი დრო წინასწარ ვერ განისაზღვრება, რადგან დამოკიდებულია „შემსყიდველის“ მიერ მიმდინარე სამუშაოების დასრულებაზე. 
       (თ) „თანამშრომელი“ -  „შემსყიდველთან“ შრომით ურთიერთობაში მყოფი ნებისმიერი პირი ან პირი, რომელიც იყო „შემსყიდველთან“ შრომით ურთიერთობაში და რომელთან შრომითი ხელშეკრულების შეწყვეტიდან ან მოქმედების ვადის ამოწურვიდან არ გასულა 6 (ექვსი) თვე.
(ი) „კონფიდენციალური ინფორმაცია“ - ინფორმაცია და/ან დოკუმენტაცია, რომელიც განისაზღვრება მე-12 მუხლის შესაბამისად;
(კ) „მარეგულირებელი კანონმდებლობა“ - კანონმდებლობა, რომლის თანახმად განიმარტება და რეგულირდება წინამდებარე ხელშეკრულება და რომელიც განსაზღვრულია წინამდებარე „ხელშეკრულების მე-18 მუხლით;
(ლ)  „პორტალი“ - 5.1 მუხლით გათვალისწინებული ვებ-პორტალი; 
    (მ) „სტანდარტი“ - ГОСТ 9128 — 2013 СМЕСИ АСФАЛЬТОБЕТОННЫЕ, ПОЛИМЕРАСФАЛЬТОБЕТОННЫЕ, АСФАЛЬТОБЕТОН, ПОЛИМЕРАСФАЛЬТОБЕТОН ДЛЯ АВТОМОБИЛЬНЫХ ДОРОГ И АЭРОДРОМОВ
(ნ)    „მომსახურება“  - 2.1 მუხლით განსაზღვრული მომსახურება;
(ო)   „მხარე“  -  „შემსყიდველი“ და „მიმწოდებელი“ ცალ-ცალკე, ხოლო ერთობლივად „მხარეები“.
(პ)   „შესრულების გარანტია“  - წინამდებარე ხელშეკრულების მე-10 მუხლით გათვალისწინებული საბანკო გარანტია. 
2. ხელშეკრულების საგანი
2.1. „მიმწოდებელი“ ვალდებულია, წინამდებარე ხელშეკრულების ფარგლებში და მის შესაბამისად, „შემსყიდველს“, მისი მოთხოვნისამებრ, საკუთარი რესურსებით, „სტანდარტების“ სრული დაცვით ქალაქ თბილისის ადმინისტრაციული საზღვრების ფარგლებში და ქალაქ მცხეთაში  გაუწიოს საგზაო საფარის აღდგენა-მოწესრიგების სამუშაოები 
2.2. „შემსყიდველი“ „მიმწოდებელს“ 2.1. მუხლით გათვალისწინებული „მომსახურების“ სანაცვლოდ გადაუხდის შესაბამის საფასურს, წინამდებარე ხელშეკრულების პირობების შესაბამისად. 
3. დანართები
3.1. წინამდებარე ხელშეკრულებას გააჩნია შემდეგი დანართები და თითოეული მათგანი წარმოადგენს წინამდებარე ხელშეკრულების განუყოფელ ნაწილს და გააჩნია მავალდებულებელი ძალა მიმწოდებლისთვის: 
დანართი N1  - ეთიკისა და ქცევის კოდექსი. ანტი-კორუფციული პოლიტიკა. გაეროს გლობალური შეთანხმება. 
დანართი N2 -  განფასება 
3.2. „ხელშეკრულებასა“ და დანართებს შორის კოლიზიის შემთხვევაში, უპირატესობა ენიჭება „ხელშეკრულების“ პირობებს.
4. ხელშეკრულების მოქმედების ვადა
4.1. წინამდებარე ხელშეკრულება ძალაში შედის მისი გაფორმების თარიღიდან და მოქმედებს [...] განმავლობაში.
4.2. მიუხედავად ხელშეკრულების მოქმედების ვადის ამოწურვისა, არ წყვეტს მოქმედებას „შემსყიდველის“ ვალდებულება გადაიხადოს ხელშეკრულების მოქმედების ვადის განმავლობაში და მის ფარგლებში „მიმწოდებლის“ მიერ ჯეროვნად და სრულად შესრულებული მომსახურების საფასური, ასევე „მიმწოდებლის“ ვალდებულება, შეასრულოს ხელშეკრულების მოქმედების ვადის განმავლობაში მიღებული „დავალება“. 
4.3. მიუხედავად ხელშეკრულების მოქმედების ვადის ამოწურვისა, მოქმედებას ინარჩუნებს მე-7, მე-8, მე-9, მე-10, მე-11, მე-13, მე-14 მე-16, მე-17, მე-18, და მე-19 მუხლები. 
5. „დავალება“ და „დავალების“ შესრულება
5.1. წინამდებარე „ხელშეკრულებით“ გათვალისწინებული „მომსახურების“ შესრულების მოთხოვნის გაგზავნისა და მიღების მიზნით „შემსყიდველს“ „მიმწოდებლისთვის“ მიცემული აქვს წვდომა „შემსყიდველის“ „პორტალზე“ – asphalts.gwp.ge. 
5.2. „მიმწოდებელი“ ვალდებულია უზრუნველყოს, რომ მას ექნება ყველა აუცილებელი ინვენტარი, მასალა, სატრანსპორტო საშუალება და ადამიანური რესურსი, წინამდებარე „ხელშეკრულებით“ გათვალისწინებული ვალდებულებების შესასრულებლად. „მიმწოდებელი“ ვალდებულია „მომსახურება“ შეასრულოს საკუთარი ინვენტარით, მასალით საშუალებებით და ადამიანური რესურსით. „შემსყიდველის“ მოთხოვნის შემთხვევაში, „მიმწოდებელი“ ვალდებულია გონივრულ ვადაში წარუდგინოს „შემსყიდველს“ ამ მუხლით განსაზღვრული ინვენტარის, მასალის, სატრანსპორტო საშუალებ(ებ)ის და ადამიანური რესურსის ქონის დამადასტურებელი მტკიცებულებები. 
5.3. „შემსყიდველი“ წინამდებარე ხელშეკრულების ფარგლებში „მიმწოდებლის“ მიერ შესასრულებელ „დავალებას“ განათავსებს „პორტალზე“. „დავალების“ „პორტალზე“ განთავსების დრო განისაზღვრება „პორტალზე“ არსებული მონაცემებით. „მიმწოდებელი“ ვალდებულია „დავალება“ შეასრულოს ამ მუხლით გათვალისწინებულ ვადაში, კვირის ნებისმიერ დღეს.
5.4. „დავალებაში“ მითითებული უნდა იყოს მისამართი სადაც უნდა განხორციელდეს ასფალტის საფარის აღდგენა და „დავალების ტიპი“. 
5.5. დავალება, მისი ხასიათისა და შესრულების პირობების გათვალისწინებით, შეიძლება იყოს: ა) სტანდარტული დავალება; ბ) დაგეგმილი დავალება; გ) დავალება მზადყოფნის რეჟიმით.
5.6. იმ შემთხვევაში თუ „შემსყიდველი“ „პორტალზე“ განათავსებს „სტანდარტული დავალების“ მიღების მოთხოვნას: 
(ა) „მიმწოდებელი“ ვალდებულია მიიღოს დავალება მისი „შემსყიდველის“ მიერ პორტალზე განთავსებიდან 3 (სამი) საათის განმავლობაში, თუ არ არსებობს „დავალებაზე“ უარის თქმის წინამდებარე „ხელშეკრულებით“ გათვალისწინებული საფუძველი. 
(ბ) „მიმწოდებელი“ ვალდებულია სრულად და ჯეროვნად დაასრულოს დავალება მისი მიღებიდან არაუგვიანეს 45 (ორმოცდახუთი) საათის ვადაში. 
(გ) ამ პუნქტით გათვალისწინებული ვადები მოიცავს შესაბამის ობიექტზე მობილიზაციის, სამუშაოების შესრულებისა და ასფალტობეტონის საფარის სრულად მოწყობისათვის საჭირო დროს, თუ კონკრეტული შემთხვევისთვის ხელშეკრულებით ან შესაბამისი „დავალებით“ სხვა რამ არ არის განსაზღვრული.
5.7. იმ შემთხვევაში თუ „შემსყიდველი“ „პორტალზე“ განათავსებს „დაგეგმილი დავალების“ მიღების მოთხოვნას: 
(ა) „შემსყიდველი“ ვალდებულია „დავალებაში“ დამატებით მიუთითოს „დავალების“ შესრულების ვადა; 
(ბ) „შემსყიდველი“ ვალდებულია „დავალების“ შესრულების მოთხოვნა პორტალზე განათავსოს შემდეგი ვადების დაცვით:
(i)  თუ „მიმწოდებელს“ „დავალების“ განთავსების მომენტისთვის უფიქსირდება 15 (თხუთმეტი) მიმდინარე „დავალება“, არანაკლებ 24 (ოცდაოთხი) საათით ადრე;
(ii) თუ „მიმწოდებელს“ „დავალების“ განთავსების მომენტისთვის უფიქსირდება 10 (ათი) მიმდინარე „დავალება“, არანაკლებ 12 (თორმეტი)  საათით ადრე;
(iii) თუ „მიმწოდებელს“ „დავალების“ განთავსების მომენტისთვის უფიქსირდება 5 (ხუთი) მიმდინარე „დავალება“, არანაკლებ 8 (რვა) საათით ადრე;
(გ) „მიმწოდებელი“ ვალდებულია მიიღოს ან უარყოს „დაგეგმილი დავალება“  შესაბამისი „დავალების“ პორტალზე განთავსებიდან არაუგვიანეს 1 (ერთი) საათის ვადაში. „მიმწოდებელს“ „დაგეგმილი დავალების“ უარყოფა შეუძლია დამატებით იმ შემთხვევაში, თუ „შემსყიდველის“ მიერ არ არის დაცული 5.7.(ბ) მუხლით გათვალისწინებული პირობები, სხვა შემთხვევაში იგი ვალდებულია მიიღოს შესაბამისი „დაგეგმილი დავალება“. 
(დ) „შემსყიდველი“ უფლებამოსილია, „დაგეგმილი დავალების“ ფარგლებში შესასრულებელი სამუშაოების საბოლოო მოცულობა დააზუსტოს შესაბამისი „დავალების“ შესრულებისთვის განსაზღვრული ვადის ამოწურვამდე არანაკლებ 4 (ოთხი) საათით ადრე.
(ე) „მიმწოდებელი“ ვალდებულია დაასრულოს წინამდებარე ხელშეკრულების 5.8 პუნქტით განსაზღვრული დაზუსტებული მოცულობის სამუშაოები მოცულობის დაზუსტებიდან არაუგვიანეს 4 (ოთხი) საათის ვადაში.
    (ვ) თუ „შემსყიდველი“ „დავალების“ საბოლოო მოცულობას არ დააზუსტებს „დავალების“ შესრულებისთვის განსაზღვრული ვადის ამოწურვამდე არანაკლებ 4 (ოთხი) საათით ადრე, „მიმწოდებელი“ ვალდებულია მოაწყოს დროებითი საფარი, რომლის ღირებულებასაც აანაზღაურებს „შემსყიდველი“. ასეთ შემთხვევაში „მიმწოდებელი“ ვალდებულია შესაბამისი ასფალტობეტონის საფარის მოწყობა უზრუნველყოს არაუგვიანეს 24 (ოცდაოთხი) საათის ვადაში.
(ზ) ამ პუნქტით გათვალისწინებული ვადები მოიცავს შესაბამის ობიექტზე მობილიზაციის, სამუშაოების შესრულებისა და ასფალტობეტონის საფარის სრულად მოწყობისათვის საჭირო დროს, თუ კონკრეტული შემთხვევისთვის ხელშეკრულებით ან შესაბამისი „დავალებით“ სხვა რამ არ არის განსაზღვრული.
5.8. იმ შემთხვევაში თუ „შემსყიდველი“ „პორტალზე“ განათავსებს „დავალება მზადყოფნის რეჟიმით“  მიღების მოთხოვნას: 
(ა) „შემსყიდველი“ ვალდებულია „დავალების“ მიღების მოთხოვნა „პორტალზე“ განათავსოს „დავალების“ შესრულების (რაც მოიცავს, მათ შორის და არა მხოლოდ შესაბამის მისამართზე მობილიზაციას) სასურველ თარიღამდე არანაკლებ 3 (სამი) საათით ადრე.
(ბ) „მიმწოდებელი“ ვალდებულია „დავალება მზადყოფნის რეჟიმით“ „პორტალზე“ განთავსების შემთხვევაში „დავალებაში“ მითითებულ დროს  გამოცხადდეს „დავალებაში“ მითითებულ მისამართზე, იმყოფებოდეს სათანადო მობილიზაციის მდგომარეობაში და „შემსყიდველის“ მოთხოვნისთანავე დაუყოვნებლივ დაიწყოს შესაბამისი სამუშაოების შესრულება.
(გ) „მიმწოდებელი“ ვალდებულია სამუშაოები, სამუშაოების დაწყების შესახებ მითითების მიღებიდან აწარმოოს უწყვეტ რეჟიმში და დაასრულოს გონივრულ ვადაში, სამუშაოს მოცულობისა და ობიექტური გარემოებების გათვალისწინებით მაგრამ არაუგვიანეს 12 საათის განმავლობაში. 
5.9. წვიმის ან წვიმით გამოწვეული ისეთი გარემოებების არსებობისას, რომლებიც არ იძლევა სამუშაოების მოქმედი ტექნიკური სტანდარტებისა და ხარისხის მოთხოვნების დაცვით შესრულების შესაძლებლობას, „მიმწოდებელი“ ვალდებულია დაუყოვნებლივ წერილობით აცნობოს აღნიშნულის შესახებ „შემსყიდველს“ და მიმართოს მას „დავალების“ შესრულების ვადის გადავადების მოთხოვნით. „დავალების“ გადავადება დასაშვებია მხოლოდ „შემსყიდველის“ თანხმობით. იმ შემთხვევაში, თუ აღნიშნული შეტყობინების მიუხედავად „შემსყიდველი“ მოითხოვს „დავალების“ შესრულებას, „მიმწოდებელი“ ვალდებულია შეასრულოს „დავალება“, თუმცა არ იქნება პასუხისმგებელი ისეთ ნაკლებსა და ხარისხობრივ შეუსაბამობებზე, რომლებიც გამოწვეულია უშუალოდ წვიმის პირობებში სამუშაოს შესრულებით. ნაკლებისა და ხარისხობრივი შეუსაბამობებისგან,  პასუხისმგებლობისგან გათავისუფლება ვრცელდება მხოლოდ იმ ნაკლებსა და ხარისხობრივ შეუსაბამობებზე, რომელთა მიზეზობრივი კავშირი წვიმის პირობებში სამუშაოს შესრულებასთან დადასტურდება შესაბამისი მტკიცებულებებით. წვიმის ან წვიმით გამოწვეული გარემოებების არსებობის საფუძველზე „დავალების“ შესრულების გადავადების მოთხოვნის შემთხვევაში, აღნიშნული გარემოებების არსებობისა და მათი გავლენის დამტკიცების ტვირთი ეკისრება „მიმწოდებელს“. „შემსყიდველის“ მოთხოვნის შემთხვევაში, „მიმწოდებელი“ ვალდებულია წარადგინოს შესაბამისი მტკიცებულებები. 
5.10. „მიმწოდებელი“ თავად არის პასუხისმგებელი „პორტალში“ არსებული/განთავსებული ინფორმაციის შემოწმებაზე. ყოველგვარი ეჭვის გამოსარიცხად, „პორტალზე“ არსებული ინფორმაციის დროულად არ შემოწმება არ წარმოადგენს „დავალების“ შესრულების ვადის გახანგრძლივების საფუძველს. 
5.11. თუ „მიმწოდებელი“ მიიჩნევს, რომ ვერ შეძლებს „დავალების“ დადგენილ ვადაში შესრულებას, იგი ვალდებულია დაუყოვნებლივ წერილობით აცნობოს ამის შესახებ „შემსყიდველს“, საკუთარი ხარჯით მოაწყოს არანაკლებ 5სმ სისქის დროებითი ასფატობეტონის საფარი და უზრუნველყოს შესაბამისი ხარისხისა და მახასიათებლების საფარის მოწყობა მომდევნო 24 (ოცდაოთხი) საათის განმავლობაში.
5.12. „მიმწოდებელი“ ვალდებულია ასფალტობეტონი დააგოს „ხელშეკრულებით“ განსაზღვრული „სტანდარტის“ შესაბამისად. 
5.13. „მიმწოდებელს“ უფლება არ აქვს საკუთარი ცალმხრივი გადაწყვეტილებით შეცვალოს მიღებული „დავალების“ ფარგლებში შესასრულებელი სამუშაოების მოცულობა, შინაარსი, ფორმა ან გამოსაყენებელი მასალის სპეციფიკაცია. იმ შემთხვევაში, თუ „დავალების“ შესრულების პროცესში საჭირო გახდება შესაბამისი სამუშაოების მოცულობის, შინაარსის, ფორმის ან გამოსაყენებელი მასალის სპეციფიკაციის ცვლილება, „მიმწოდებელი“ ვალდებულია დაუყოვნებლივ აცნობოს აღნიშნულის შესახებ „შემსყიდველს“, მათ შორის „დავალებაზე“ პასუხისმგებელ პირს, და მოითხოვოს შესაბამისი ცვლილების შეთანხმება. „შემსყიდველი“ უფლებამოსილია საკუთარი შეხედულებისამებრ შეათანხმოს ან უარი თქვას მოთხოვნილ ცვლილებაზე. ცვლილების შეთანხმების შემთხვევაში, „შემსყიდველი“ უზრუნველყოფს შესაბამისი ცვლილებების ასახვას „პორტალზე“, რის შემდეგაც „მიმწოდებელი“ ვალდებულია შეასრულოს „დავალება“ განახლებული პირობების შესაბამისად. 
5.14. „დავალების“ შესრულების ორგანიზებასთან, მობილიზაციასთან, ამინდის პირობებთან, სამუშაო მოცულობასთან, მოძრაობის ორგანიზების სქემებთან, საგზაო ნიშნებთან, ტექნიკურ საშუალებებთან, პერსონალთან ან სხვა მსგავს გარემოებებთან დაკავშირებული ნებისმიერი სირთულე და რისკი წარმოადგენს „მიმწოდებლის“ კომერციულ რისკს და აღნიშნული რისკები ასახულია „მომსახურების“ ფასებში. აღნიშნული გარემოებები არ წარმოადგენს დავალების შესრულების ვადის გახანგრძლივების, დავალების უარყოფის ან პასუხისმგებლობისგან გათავისუფლების საფუძველს.
5.15. თუ „პორტალის“ ნებისმიერი მიზეზით გათიშვის და/ან მისი ფუნქციონირების შეფერხების შემთხვევაში არ იქნება შესაძლებელი შესაბამისი „დავალებების“ განთავსება, მიღებული „დავალების“ შემოწმება და/ან „დავალების“ შესრულების დაფიქსირება „პორტალის“ საშუალებით, შესაბამისი ქმედებების შესრულება დასაშვებია განხორციელდეს ამ ხელშეკრულებით განსაზღვრული ელ. ფოსტის საშუალებით. „პორტალის“ გათიშვის და/ან მისი მუშაობის შეფერხების შესახებ ინფორმაციის შემოწმება მოხდება „შემსყიდველთან“ არსებულ მონაცემებზე დაყრდნობით. ამ პუნქტით გათვალისწინებულ შემთხვევაში, გაგზავნილი „დავალებები“ „პორტალის“ მუშაობის განახლების შემდეგ „შემსყიდველის“ მიერ უნდა აისახოს „პორტალზე“ და „მიმწოდებლის“ მიერ მიეთითოს შესაბამისი სტატუსი. 
5.16. „მიმწოდებელი“ ვალდებულია, „შემსყიდველს“ „მომსახურება“ გაუწიოს პირადად ან/და შესაბამისი ცოდნისა და კვალიფიკაციის მქონე თანამშრომლების/დაქირავებული პერსონალის საშუალებით.
5.17. „მიმწოდებელი“ ვალდებულია „ხელშეკრულებით“ გათვალისწინებული „მომსახურება“ გაწიოს კეთილსინდისიერად, ჯეროვნად, სრულად, შეთანხმებულ დროსა და ადგილას, „მომსახურების“ სფეროში არსებული და „მხარეთა“ მიერ შეთანხმებული სტანდარტებისა და წესების, ასევე „შემსყიდველის“ ინტერესების მაქსიმალური გათვალისწინებით. 
5.18. „მიმწოდებელი“ ვალდებულია უზრუნველყოს, რომ „მომსახურების“ გაწევისას „მომსახურების“ გაწევაში ჩართულმა პირებმა მაქსიმალურად გამოიყენონ საკუთარი უნარ-ჩვევები, იმოქმედონ გულდასმით და დაიცვან უმაღლესი პროფესიული სტანდარტები.
5.19. იმ შემთხვევაში თუ ასფალტობეტონის საფარის მოწესრიგება უნდა მოხდეს შესაბამისი ადმინისტრაციული ორგანოს მიერ გაცმული ნებართვის/თანხმობის საფუძველზე/ფარგლებში, „დავალების“ შესრულების დროს გათვალისწინებული უნდა იყოს შესაბამის ნებართვაში/თანხმობაში მითითებული მოთხოვნები.
5.20. მიმწოდებელი“ ვალდებულია „დავალების“ დასრულების შემდეგ გაათავისუფლოს სამუშაო ტერიტორია შესაბამისი დანადგარებისგან, მასალებისგან და სხვა სახის ნივთებისგან.
5.21. ყოველგვარი ეჭვის გამოსარიცხად, „შემსყიდველი“ წინამდებარე „ხელშეკრულებით“ არ კისრულობს „მიმწოდებლისთვის“ რაიმე განსაზღვრული რაოდენობის, მოცულობის, სიხშირის ან ღირებულების „დავალების“ მიცემის ვალდებულებას და/ან „მიმწოდებლისგან რაიმე მინიმალური მოცულობის ან ღირებულების „მომსახურების“ შესყიდვის ვალდებულებას. „მხარეები“ ადასტურებენ, რომ „დავალებების“ გაცემა, მათი რაოდენობა, მოცულობა, გაცემის დრო და სიხშირე წარმოადგენს „შემსყიდველის“ დისკრეციულ უფლებას/გადაწყვეტილებას. „მიმწოდებლისთვის“ ცნობილია და იგი თანახმაა, რომ წინამდებარე „ხელშეკრულება“ „შემსყიდველისთვის“ არ წარმოშობს რაიმე მინიმალური რაოდენობის, მოცულობის ან ღირებულების „მომსახურების“ შესყიდვის ან „დავალებების“ გაცემის ვალდებულებას.
6. შრომის უსაფრთხოება და გარემოს დაცვა
6.1. „მიმწოდებელი“ ვალდებულია „მომსახურების“ შესრულების დროს დაიცვას შრომის უსაფრთხოების, უსაფრთხოების და ჰიგიენის/სანიტარული წესები, „დავალების“ შესრულების შემდეგ არ დატოვოს შესაბამისი ტერიტორია დაბინძურებულ მდგომარეობაში. 
6.2. „მიმწოდებელი“ ვალდებულია „მომსახურება“ გაწიოს საქართველოს კანონმდებლობით დადგენილი შრომის უსაფრთხოების შესახებ ორგანული კანონის მოთხოვნების შესაბამისად, კანონმდებლობით დადგენილი წესით და შემთხვევებში, აწარმოოს რისკების შეფასება და ჰყავდეს შესაბამისი შრომის უსაფრთხოების სპეციალისტი და უზრუნველყოს აუცილებელი პრევენციული ზომების გატარება.
6.3. „მიმწოდებელი“ ვალდებულია „შემსყიდველს“, მოთხოვნის შემთხვევაში, წარუდგინოს „მომსახურების“ შესრულების პროცესში ჩართული პირების შესაბამისი კვალიფიკაციისა და ცოდნის დამადასტურებელი დოკუმენტაცია. 
6.4. „მიმწოდებელი“ ვალდებულია „მომსახურების“ შესრულებაში ჩართული პირები აღჭურვოს ინდივიდუალური და კოლექტიური დაცვის საშუალებებით (სპეც. ტანსაცმელი, ფეხსაცმელი, ჩაფხუტი, ქამარი, დამცავი ბადეები, საგზაო მანიშნებლები და ა.შ.) და უზრუნველყოს აღნიშნული პირების მიერ შესაბამისი საშუალებების სწორად გამოყენება. 
6.5. „მიმწოდებელი“ ვალდებულია „მომსახურების“ შესრულების განმავლობაში უზრუნველყოს შესაბამისი სამუშაო ადგილის უსაფრთხო შემოსაზღვრა, საგზაო ნიშნების, ბანერების, ბარიერების, გამაფრთხილებელი საშუალებებისა და სხვა აუცილებელი ტექნიკური საშუალებების განთავსება და შენარჩუნება საქართველოს კანონმდებლობისა და მოქმედი სტანდარტების შესაბამისად.
6.6. „მიმწოდებელი“ ვალდებულია მიიღოს ყველა აუცილებელი ზომა მესამე პირების სიცოცხლის, ჯანმრთელობისა და ქონების უსაფრთხოების უზრუნველსაყოფად და პასუხისმგებელია „მომსახურების“ შესრულების პროცესში მისი მოქმედებით ან უმოქმედობით გამოწვეულ ნებისმიერ ზიანზე.
6.7. „მიმწოდებელი“ თავად არის პასუხისმგებელი თავისი დაქირავებული პირების მიერ ამ მუხლით გათვალისწინებული პირობების შესრულების უზრუნველყოფაზე. იმ შემთხვევაში, თუ „მიმწოდებლის“, მისი დაქირავებული პირების, დირექტორების, თანამშრომლების ან ქვეკონტრაქტორების მიერ შრომის უსაფრთხოების წესების და/ან ამ მუხლით გათვალისწინებული სხვა პირობების დარღვევა გამოიწვევს „შემსყიდველის“ დაჯარიმებას ან სხვაგვარი სახდელის და/ან პასუხისმგებლობის დაკისრებას „მიმწოდებელი“ ვალდებულია აუნაზღაუროს „შემსყიდველს“ მიყენებული ზიანი. 
6.8. „მიმწოდებელი“ ვალდებულია „მომსახურების“ გაწევის პროცესში დაიცვას საქართველოში მოქმედი გარემოს დაცვასთან, მათ შორის და არა მხოლოდ ნარჩენების განთავსებასთან, დაკავშირებული კანონმდებლობა. 
6.9. „მიმწოდებელი“ ვალდებულია საჭიროების შემთხვევაში კანონმდებლობით დადგენილი წესის შესაბამისად შეათანხმოს მოძრაობის ორგანიზების სქემა. 
6.10. „მიმწოდებელი“ ვალდებულია სამუშაოების შესრულების დროს წარმოქმნილი ნარჩენები განათავსოს შესაბამის ნაგავსაყრელზე. 
6.11. შემსყიდველი“ უფლებამოსილია დაუყოვნებლივ შეაჩეროს სამუშაოების წარმოება, თუ მისი გონივრული შეფასებით, სამუშაოები ხორციელდება შრომის უსაფრთხოების მოთხოვნების დარღვევით ან საფრთხეს უქმნის ადამიანების სიცოცხლეს, ჯანმრთელობას, ქონებას ან გარემოს. ასეთი შეჩერება არ ათავისუფლებს „მიმწოდებელს“ პასუხისმგებლობისგან და არ წარმოადგენს შესრულების ვადის გაგრძელების საფუძველს.
7. გარანტია
7.1. „მიმწოდებლის“ მიერ შესრულებულ ასფალტობეტონის საფარის მოწყობის სამუშაოებზე ვრცელდება 1 (ერთი) წლიანი საგარანტიო ვადა შესაბამისი სამუშაოების მიღების (მიღება-ჩაბარების აქტის გაფორმების) თარიღიდან. საგარანტიო ვადის განმავლობაში „მიმწოდებელი“ ვალდებულია საკუთარი ხარჯით აღმოფხვრას შესრულებული „დავალების“ ფარგლებში შესრულებული სამუშაოს ან გამოყენებული მასალის ხარისხთან დაკავშირებული ნებისმიერი ხარვეზი, ნაკლი დეფექტი ან შეუსაბამობა, რომელიც გამოწვეულია სამუშაოების არასათანადო შესრულებით ან გამოყენებული მასალის უხარისხობით ან შეთანხმებულ „სტანდარტებთან“ შეუსაბამობით.
7.2. იმ შემთხვევაში, თუ საგარანტიო ვადის განმავლობაში დადგინდება, რომ გამოყენებული მასალა და/ან შესრულებული სამუშაოების ხარისხი არ შეესაბამება ხელშეკრულებით, „სტანდარტებით“ ან ტექნიკური სპეციფიკაციებით განსაზღვრულ მოთხოვნებს, „მიმწოდებელი“ ვალდებულია საკუთარი ხარჯით გამოასწოროს შეუსაბამობა და სრულად ან ნაწილობრივ ხელახლა შეასრულოს შესაბამისი სამუშაოები მიუხედავად იმისა, მიღებულია თუ არა ამგვარი სამუშაო „შემსყიდველის“ მიერ.
7.3. საგარანტიო ვადის განმავლობაში გამოვლენილი ნებისმიერი ხარვეზი, ნაკლი, დეფექტი ან შეუსაბამობა „მიმწოდებლის“ მიერ უნდა აღმოიფხვრას „შემსყიდველის“ შეტყობინების მიღებიდან არაუგვიანეს [...] ვადაში, თუ „შემსყიდველის“ მიერ სხვა ვადა არ არის განსაზღვრული. „შემსყიდველი“ უფლებამოსილია განსაზღვროს უფრო დიდი ვადა საგარანტიო ვადის განმავლობაში გამოვლენილი ხარვეზების, ნაკლების დეფექტების ან შეუსაბამობების,  აღმოსაფხვრელად, მაგრამ აღნიშნული წარმოადგენს „შემსყიდველის“ უფლებას და არა ვალდებულებას. 
7.4. შესრულებული სამუშაოების ხარისხის უზრუნველყოფის მიზნით, „შემსყიდველი“ უფლებამოსილია თითოეული შესრულებული „დავალების“ ღირებულებიდან დააკავოს ასანაზღაურებელი თანხის 5%. აღნიშნული თანხა „მიმწოდებელს“ დაუბრუნდება საგარანტიო პერიოდის (მიღება-ჩაბარების აქტის გაფორმებიდან 1 (ერთი) წელი) გასვლის შემდეგ. 
7.5. იმ შემთხვევაში, თუ საგარანტიო პერიოდში შესრულებულ სამუშაოებს ან/და მასალას აღმოაჩნდება ნაკლი/ხარვეზი და „მიმწოდებელი“ ხელშეკრულებით დადგენილი პირობების შესაბამისად არ აღმოფხვრის აღნიშნულ ნაკლს/ხარვეზს, „შემსყიდველი“ უფლებამოსილია საკუთარი შეხედულებით თავად შეასრულოს შესაბამისი სამუშაოები ან მათი შესრულება დაავალოს მესამე პირს. ასეთ შემთხვევაში, „მიმწოდებელი“ ვალდებულია სრულად აუნაზღაუროს „შემსყიდველს“ აღნიშნულთან დაკავშირებით გაწეული ყველა ხარჯი, მათ შორის მესამე პირისთვის გადახდილი თანხა და სხვა ხარჯები ან/და მიყენებული ზიანი „შემსყიდველის“ მოთხოვნიდან 5 (ხუთი) სამუშაო დღის ვადაში. „შემსყიდველი“ უფლებამოსილია 7.4 პუნქტის შესაბამისად დაკავებული საგარანტიო თანხიდან დაფაროს ნაკლის/ხარვეზის აღმოფხვრასთან დაკავშირებული ხარჯები. თუ დაკავებული საგარანტიო თანხა არ იქნება საკმარისი ნაკლის/ხარვეზის სრულად აღმოსაფხვრელად, „შემსყიდველი“ უფლებამოსილია მოსთხოვოს „მიმწოდებელს“, ხოლო „მიმწოდებელი“ ვალდებულია აუნაზღაუროს „შემსყიდველს“ ნაკლის/ხარვეზის აღმოფხვრასთან დაკავშირებული დამატებით გაწეული ხარჯები საქართველოს მოქმედი კანონმდებლობის შესაბამისად.
8. ანგარიშსწორება
8.1 „მომსახურების“ ერთეულის ფასები მოცემულია დანართში N2. თითოეული „დავალებისთვის“ გადასახდელი საფასური განისაზღვრება შესაბამისი „დავალების“ ფარგლებში ფაქტობრივად შესრულებული სამუშაოების მოცულობისა და დანართში N2 მითითებული ერთეულის ფასების საფუძველზე.
8.2 ანგარიშსწორება განხორციელდება იმ „დავალებებისთვის“, რომლებიც განთავსებულია „პორტალის“ საშუალებით და რომლებიც არის ჯეროვნად შესრულებული. 
8.3 ანგარიშსწორება მოხდება თვეში ერთხელ, მიღება-ჩაბარების აქტის საფუძველზე. „მხარეები“ კალენდარული თვის განმავლობაში შესრულებულ „დავალებებთან“ დაკავშირებით მომდევნო თვეში გააფორმებენ მიღება-ჩაბარების აქტს. შესაბამისი მიღება-ჩაბარების აქტის პროექტს არაუგვიანეს კალენდარული თვის მომდევნო თვის [...] რიცხვამდე „შემსყიდველი“ გაუზიარებს „მიმწოდებელს“. „მიმწოდებელი“ უფლებამოსილია არაუგვიანეს მიღება-ჩაბარების აქტის მიღებიდან [...] დღის ვადაში ან დაადასტუროს მიღება-ჩაბარების აქტი, ან მოტივირებული შენიშვნებით წერილობით უარყოს. 
8.4 ანგარიშსწორება განხორციელდება მიღება-ჩაბარების აქტის გაფორმებიდან  30 დღის ვადაში.
8.5 „შემსყიდველი“ უფლებამოსილია შეაჩეროს შესაბამისი თანხის გადახდა ან მოახდინოს მისი გაქვითვა იმ მოცულობით, რა მოცულობითაც „მიმწოდებლის“ მიმართ გააჩნია ვადამოსული მოთხოვნა, მათ შორის და არა მხოლოდ პირგასამტეხლოს, ზიანის ანაზღაურების, ზედმეტად გადახდილი თანხის დაბრუნების ან სხვა ნებისმიერი საფუძვლით წარმოშობილი მოთხოვნა.
9. მონიტორინგი და ინსპექტირება 
9.1 „შემსყიდველი“ უფლებამოსილია განახორციელოს „მომსახურების“ შესრულების ინსპექტირება „მომსახურების“ ხელშეკრულების შესაბამისად შესრულების გაკონტროლების მიზნით. 
9.2 „შემსყიდველი“ უფლებამოსილია გამოყოს (ან დაიქირავოს) ერთი ან/და რამდენიმე პირი ინსპექტირების განხორციელების მიზნით. 
9.3 ინსპექტირების ფარგლებში „შემსყიდველი“ უფლებამოსილია გააკონტროლოს „მომსახურების“ შეთანხმებულ  ვადებში და „ხელშეკრულების“ პირობების შესაბამისად შესრულება. 
9.4 „შემსყიდველი“ ინსპექტირების ფარგლებში უფლებამოსილია მოსთხოვოს „მიმწოდებელს“ შესრულების დამადასტურებელი დოკუმენტაციის წარმოდგენა, ინფორმაცია მის მფლობელობაში/საკუთრებაში არსებული და „მომსახურების“ გასაწევად საჭირო ინვენტარის შესახებ, „მომსახურებაში“ ჩართული პირების რაოდენობისა და მათი კვალიფიკაციის შესახებ და სხვა ნებისმიერი ინფორმაცია, რომელიც დაკავშირებულია „მომსახურების“ შესრულებასთან და/ან გამომდინარეობს მისგან. 
9.5 „მიმწოდებელი“ ვალდებულია არ შეუქმნას „შემსყიდველს“ დაბრკოლება ინსპექტირების ჩატარების პროცესში.
9.6 „მიმწოდებელი“ ვალდებულია საკუთარი ხარჯებით უზრუნველყოს ინსპექტირების ფარგლებში გამოვლენილი ხარვეზების და ნაკლის აღმოფხვრა.
9.7 „მიმწოდებელი“ ვალდებულია, „შემსყიდველის“ ზეპირი და/ან წერილობითი მოთხოვნის შემთხვევაში, დაუყოვნებლივ მიაწოდოს მას მოთხოვნილი დოკუმენტაცია და/ან ინფორმაცია, ცნობები წინამდებარე „ხელშეკრულების“ შესრულების მიმდინარეობის შესახებ, ხოლო „მომსახურების“ გაწევის დასრულების შემდეგ - ჩააბაროს მას ანგარიში.     
9.8 იმ შემთხვევაში, თუ „შემსყიდველი“ საკუთარი შეხედულებისამებრ განახორციელებს შესრულებული სამუშაოების, გამოყენებული მასალის ან/და „მიმწოდებლის“ მიერ ნაკისრი ვალდებულებების შესრულების შემოწმებას, მათ შორის ექსპერტიზის, ლაბორატორიული კვლევის, ინსპექტირების ან სხვა მსგავსი ღონისძიების მეშვეობით, და დადასტურდება „მიმწოდებლის“ მიერ ხელშეკრულების, პირობების დარღვევა, „მიმწოდებელი“ ვალდებულია „შემსყიდველს“ პირველივე მოთხოვნისთანავე აუნაზღაუროს ინსპექტირების, ექსპერტიზის, ლაბორატორიული კვლევის და შესაბამის დარღვევასთან დაკავშირებული ყველა სხვა ხარჯი.
9.9 „შემსყიდველი“ უფლებამოსილია, ხელშეკრულების მოქმედების პერიოდში და საგარანტიო ვადის განმავლობაში, ნებისმიერ დროს განახორციელოს შესრულებული სამუშაოების, გამოყენებული მასალის ან/და ტექნოლოგიის შემოწმება, მათ შორის ასფალტობეტონის ნიმუშების (კერნების) აღების გზით. „მიმწოდებელი“ ვალდებულია საკუთარი ხარჯით აღადგინოს კერნების ამოღების ადგილები კერნების ამოღების შესახებ ინფორმაციის მიღებიდან არაუგვიანეს […] საათის ვადაში. თუ შემოწმების შედეგად დადგინდება შეუსაბამობა „სტანდარტებთან“ და/ან სხვა შეთანხმებულ ხარისხობრივ მახასიათებლებთან, „მიმწოდებელი“ ვალდებულია აუნაზღაუროს „შემსყიდველს“ ასფალტობეტონის შემოწმებასთან და ექსპერტიზასთან დაკავშირებული ყველა ხარჯი არაუგვიანეს შესაბამისი მოთხოვნის მიღებიდან 10 (ათი) დღის ვადაში. საკონტროლო კერნების რაოდენობა არ უნდა აღემატებოდეს შესრულებული „დავალებების“ 10%-ს.
10. შესრულების გარანტია
10.1.  „მიმწოდებელი“ ვალდებულია წინამდებარე „ხელშეკრულების“ გაფორმებიდან 7 (შვიდი) სამუშაო დღის ვადაში „შემსყიდველს“ წარუდგინოს „შემსყიდველთან“ შეთანხმებული შინაარსის ხელშეკრულების შესრულების უპირობო და გამოუთხოვადი საბანკო გარანტია.
10.2. „შესრულების გარანტიით“ გათვალისწინებული საგარანტიო თანხა უნდა შეადგენდეს არანაკლებ 200,000.00 (ორასი ათასი) ლარს. 
10.3. „შესრულების გარანტიის“ მოქმედების ვადა უნდა აღემატებოდეს ხელშეკრულების მოქმედების ვადას არანაკლებ 30 (ოცდაათი) კალენდარული დღით. ხელშეკრულების მოქმედების ვადის გაგრძელების შემთხვევაში „მიმწოდებელი“ ვალდებულია უზრუნველყოს „შესრულების გარანტიის“ მოქმედების ვადის შესაბამისი გაგრძელება.
10.4. „შესრულების გარანტია“ გაცემული უნდა იყოს საქართველოს კანონმდებლობის შესაბამისად ლიცენზირებული კომერციული ბანკის მიერ. 
10.5. „შემსყიდველი“ უფლებამოსილია სრულად ან ნაწილობრივ გამოიხმოს „შესრულების გარანტია“ „მიმწოდებლის“ მიერ ხელშეკრულებით ნაკისრი ნებისმიერი ვალდებულების დარღვევის, პირგასამტეხლოს, ზიანის, ხარვეზების აღმოფხვრის ხარჯების ან „მიმწოდებლის“ მიმართ არსებული სხვა ფულადი მოთხოვნების დასაკმაყოფილებლად.
10.6. „შემსყიდველი“ უფლებამოსილია სრულად გამოითხოვოს „შესრულების გარანტიით“ გათვალისწინებული თანხა, თუ:
ა) „ხელშეკრულება“ შეწყდება „მიმწოდებლის“ ბრალით ან მის მიერ ხელშეკრულებით ნაკისრი ვალდებულებების დარღვევის გამო;
ბ)   „მიმწოდებელი“ არ გააგრძელებს „შესრულების გარანტიის“ მოქმედების ვადას ან არ წარადგენს ამის დამადასტურებელ დოკუმენტს;
გ) „მიმწოდებელი“ დაუსაბუთებლად უარს აცხადებს ხელშეკრულების ან/და „დავალების“ შესრულებაზე;
დ) „მიმწოდებელი“ არსებითად დაარღვევს ხელშეკრულებით გათვალისწინებულ რომელიმე ვალდებულებას.
10.7.  იმ შემთხვევაში, თუ „შემსყიდველი“ ნაწილობრივ გამოიხმობს „შესრულების გარანტიით“ უზრუნველყოფილ თანხას, „მიმწოდებელი“ ვალდებულია აღნიშნულის შესახებ შეტყობინების მიღებიდან 10 (ათი) სამუშაო დღის ვადაში უზრუნველყოს „შესრულების გარანტიით“ უზრუნველყოფილი თანხის ოდენობის აღდგენა (გაზრდა) ხელშეკრულებით თავდაპირველად განსაზღვრულ ოდენობამდე და „შემსყიდველს“ წარუდგინოს ამის დამადასტურებელი დოკუმენტაცია. ამ მუხლით გათვალისწინებული ვალდებულების შეუსრულებლობა წარმოადგენს ხელშეკრულების არსებით დარღვევას და მისი დარღვევის შემთხვევაში „შემსყიდველი“ უფლებამოსილია ცალმხრივად შეწყვიტოს წინამდებარე ხელშეკრულება. „შემსყიდველი“ უფლებამოსილია „მიმწოდებლისთვის გადასახდელი თანხიდან დააკავოთ თანხის ის ოდენობა, რა ოდენობითაც უნდა გაიზარდოს „შესრულების გარანტით“ გათვალისწინებული საგარანტიო თანხა. 
10.8.  „შესრულების გარანტიის“ სრულად ან ნაწილობრივ გამოყენება არ ზღუდავს „შემსყიდველის“ უფლებას „მიმწოდებელს“ მოსთხოვოს მიყენებული ზიანის სრულად ანაზღაურება, მათ შორის იმ ნაწილში, რომელიც აღემატება „შესრულების გარანტიით“ უზრუნველყოფილ თანხას.
11. პერსონალური მონაცემები და ინფორმაციული უსაფრთხოება.
11.1. „მიმწოდებელი“ თანხმობას აცხადებს მის მიერ „შემსყიდველისათვის“ გადაცემულ პერსონალურ მონაცემთა „შემსყიდველის“ მიერ სახელშეკრულებო და კანონით გათვალისწინებული მიზნებით დამუშავებაზე, მათ შორის, მესამე პირებისათვის გადაცემაზე, „პერსონალურ მონაცემთა დაცვის შესახებ“ საქართველოს კანონისა და „შემსყიდველის“ „პერსონალურ მონაცემთა დაცვის პოლიტიკის“ შესაბამისად.
11.2. იმ შემთხვევაში, თუ „მიმწოდებლის“ მიერ ხდება „შემსყიდველისათვის“ მესამე პირების პერსონალურ მონაცემთა გადაცემა, „მიმწოდებელი“ იძლევა გარანტიას, რომ მას კანონის მოთხოვნათა დაცვით აქვს აღნიშნულის უფლება მოპოვებული. თუ „მიმწოდებლის“ მიერ ამ გარანტიის დარღვევა გამოიწვევს „შემსყიდველისთვის“ რაიმე პასუხისმგებლობის დაკისრებას, „მიმწოდებელი“ ვალდებულია აუნაზღაუროს „შემსყიდველს“ მიყენებული ზიანი.
11.3. „მიმწოდებელი“ ვალდებულია „შემსყიდველისა“ და მესამე პირების პერსონალური მონაცემები დაამუშავოს „პერსონალურ მონაცემთა დაცვის შესახებ“ საქართველოს კანონის სრული დაცვით. 
11.4. „მიმწოდებელი“ ვალდებულია აწარმოოს იმ პირთა, ვისაც წვდომა ექნებათ და/ან ჰქონდათ „პორტალზე“ და მასში განთავსებულ მონაცემებზე, რეესტრი წვდომის შესაბამისი პერიოდების მითითებით. „მიმწოდებელი“ ვალდებულია „შემსყიდველის“ მოთხოვნისთანავე მიაწოდოს მას ამ მუხლით განსაზღვრული რეესტრი. იმ შემთხვევაში თუ შეიცვლება იმ პირთა ვინაობა, რომლებსაც  აქვთ წვდომა „შემსყიდველის“ „პორტალზე“ და მასში განთავსებულ მონაცემებზე, „მიმწოდებელი“ ვალდებულია დაუყოვნებლივ აცნობოს აღნიშნულის შესახებ „შემსყიდველს“.
11.5. „შემსყიდველი“ ვალდებულია გაუფრთხილდეს თავის მომხმარებლის სახელსა და პაროლს და არ გახადოს ხელმისაწვდომი მესამე პირებისთვის. „შემსყიდველი“ ვალდებულია გამოყოს კონკრეტული პირი/პირები, რომელსაც ექნება „პორტალზე“ წვდომა და ასეთი პირის/პირების მონაცემები გაუზიაროს 
„შემსყიდველს“.  იმ შემთხვევაში, თუ „მიმწოდებელი“ მიიჩნევს, რომ მისი მომხმარებლის სახელის და/ან პაროლის მოპოვება მოხდა მესამე პირების მიერ, იგი ვალდებულია დაუყოვნებლივ აცნობოს აღნიშნულის შესახებ „შემსყიდველს“ და შეცვალოს შესაბამისი პაროლი. 
11.6. „მიმწოდებელი“ ვალდებულია უზრუნველყოს „შემსყიდველისა“ და მესამე პირების შესახებ ინფორმაციის უსაფრთხოება „ინფორმაციული უსაფრთხოების შესახებ“ საქართველოს კანონის სრული დაცვით. „მიმწოდებელი“ ვალდებულია გააჩნდეს და შეინარჩუნოს შესაბამისი ტექნიკური და ორგანიზაციული ზომები (მათ შორის და არა მხოლოდ გააჩნდეს ლიცენზირებული ანტი-ვირუსი) მონაცემების ინფორმაციული უსაფრთხოების დასაცავად და მონაცემებზე უნებართვო წვდომის, მონაცემების უნებართვო გამჟღავნების, ცვლილებისა და განადგურების პრევენციის უზრუნველსაყოფად. 
11.7. „მიმწოდებელი“ ვალდებულია დაუყოვნებლივ აცნობოს „შემსყიდველს“ მონაცემთა უსაფრთხოების ნებისმიერი დარღვევის (ინციდენტის) შესახებ, რამაც შეიძლება საფრთხე შეუქმნას „შემსყიდველის“ „პორტალზე“ არსებულ მონაცემთა უსაფრთხოებას.
11.8. „მიმწოდებელი“ თავად არის პასუხისმგებელი თავისი დაქირავებული პირების მიერ პერსონალურ მონაცემთა და ინფორმაციული უსაფრთხოების დასაცავად კანონმდებლობით გათვალისწინებული და/ან „მხარეთა“ მიერ შეთანხმებული მოთხოვნების შესრულებაზე. იმ შემთხვევაში, თუ „მიმწოდებლის“, მისი დაქირავებული პირების, თანამშრომლების ან ქვეკონტრაქტორების მიერ აღნიშნული მოთხოვნების დარღვევა გამოიწვევს „შემსყიდველის“  დაჯარიმებას ან სხვაგვარი სახდელის და/ან პასუხისმგებლობის დაკისრებას, „მიმწოდებელი“  ვალდებულია აუნაზღაუროს „შემსყიდველის“ მიყენებული ზიანი. 
11.9. წინამდებარე მე-11 (პერსონალური მონაცემები და ინფორმაციული უსაფრთხოება) მუხლში წარმოდგენილი ვალდებულებების „მიმწოდებლის“ მიერ დარღვევა წარმოადგენს ხელშეკრულების არსებით დარღვევას.
12. კონფიდენციალობა 
12.1. „მიმწოდებელი“ კისრულობს ვალდებულებას დაიცვას წინამდებარე „ხელშეკრულების“ შინაარსის კონფიდენციალობა და „ხელშეკრულების“ შესრულების პროცესში მიღებული და/ან მოპოვებული ინფორმაცია „შემსყიდველის“ წინასწარი წერილობითი თანხმობის გარეშე არ გაუმჟღავნოს ნებისმიერ მესამე მხარეს/პირს, ასევე არ გახადოს ასეთი ინფორმაცია საჯაროდ ხელმისაწვდომი. კონფიდენციალურად ითვლება ნებისმიერი ინფორმაცია (ზეპირი თუ წერილობითი ფორმით და ნებისმიერ საშუალებაზე არსებული), რაც უკავშირდება „შემსყიდველის“ საქმიანობას, ფინანსურ და სხვა საკითხებს და რომელიც „მიმწოდებლისთვის“ და/ან „მიმწოდებლის“ მიერ დაქირავებული პირ(ებ)ისთვის ცნობილი გახდება წინამდებარე „ხელშეკრულებით“ გათვალისწინებული ვალდებულებების შესრულების პროცესში და რომელიც არ არის საჯაროდ ხელმისაწვდომი საზოგადოებისთვის.
12.2. წინამდებარე ხელშეკრულების 12.1 პუნქტში მოცემული ვალდებულება არ ვრცელდება ინფორმაციაზე:
ა) რომელიც არის ან გახდება საჯაროდ ხელმისაწვდომი „მიმწოდებლისგან“ დამოუკიდებლად;
ბ) რომელსაც უკვე ფლობს მიმღები მხარე წინამდებარე „ხელშეკრულების“ თარიღისათვის, იმ პირობით, რომ ასეთ ინფორმაციაზე არ ვრცელდება სხვა შესაბამისი კონფიდენციალობის დაცვის ვალდებულება;
გ) რომელზეც „შემსყიდველი“ განაცხადებს, რომ არ არის კონფიდენციალური; 
12.3. „მიმწოდებელი“ უფლებამოსილია კონფიდენციალური ინფორმაცია, კანონმდებლობით გათვალისწინებულ შემთხვევაში, გაუზიაროს სახელმწიფო დაწესებულებას, მართლმსაჯულების, ადმინისტრაციულ და/ან სამართალდამცავ ორგანო(ებ)ს ასეთი დაწესებულებ(ებ)ის/ორგანო(ები)ს/უწყებ(ებ)ის კანონიერი მოთხოვნის საფუძველზე, იმ პირობით, რომ, თუ ამგვარი მოთხოვნა ავალდებულებს „მიმწოდებელს“ „ინფორმაციის“ შესაბამისი ორგანო(ები)სთვის/დაწესებულებ(ებ)ისთვის/უწყებ(ებ)ისთვის მიწოდებას, „მიმწოდებელი“ ინფორმაციას ასეთ შესაბამის ორგანოს/დაწესებულებს/უწყებას გაუზიარებს მხოლოდ იმ მოცულობით და ფარგლებში, რაც აუცილებელია შესაბამისი კანონიერი მოთხოვნის შესასრულებლად. ამ მუხლით გათვალისწინებულ შემთხვევაში, „მიმწოდებელი“ კისრულობს ვალდებულებას, პირველივე შესაძლებლობისთანავე, თუ ეს არ ეწინააღმდეგება კანონმდებლობას, ინფორმაციის გამჟღავნების შესახებ აცნობოს „შემსყიდველს“. 
12.4. 12.1, 12.2 და 12.3. მუხლებით გათვალისწინებული ვალდებულებების დარღვევის შემთხვევაში „შემსყიდველი“ უფლებამოსილია შეწყვიტოს წინამდებარე ხელშეკრულება 

13. არაკეთილსინდისიერი კონკურენცია
13.1. წინამდებარე „ხელშეკრულების“ მოქმედების განმავლობაში და მისი შეწყვეტიდან ან მოქმედების ვადის ამოწურვიდან მომდევნო 6 (ექვსი) თვის განმავლობაში, პირდაპირ ან არაპირდაპირ, როგორც უშუალოდ თვითონ, ისევე სხვა პირის მეშვეობით ან მათი სახელით: 
(ა)  არ ჩაერიოს ან არ სცადოს „შემსყიდველსა“ და მის „თანამშრომელს“ შორის ურთიერთობაში ჩარევა, არ იშუამდგომლოს, ხელი შეუწყოს, შეეცადოს, რომ რომელიმე „თანამშრომელმა“ შეწყვიტოს ან/და არ გააგრძელოს (ვადის ამოწურვის შემდეგ) „შემსყიდველთან“ არსებული შრომითი/სამეწარმეო ურთიერთობა; 
(ბ) არ დაიქირავოს, არ შესთავაზოს სამსახური ან სხვაგვარად დააინტერესოს „თანამშრომელი“, ან შეპირდეს დასაქმებას ან სხვაგვარ ინტერესს; ან/და 
(გ) არ გადაუხადოს „თანამშრომელს“ ხელფასი, ან არ დაპირდეს ან მისცეს მას რაიმე ჯილდო, პრემია, საჩუქარი, ანაზღაურება ან სხვა სარგებელი. 
14. პასუხისმგებლობა
14.1. „მიმწოდებელი“ პასუხისმგებელია „ხელშეკრულებით“ ნაკისრი ვალდებულებების დარღვევის, „მომსახურების“ შეუსრულებლობის ან არაჯეროვანი შესრულების, ასევე მისი ბრალეული ქმედების (ან უმოქმედობის) შედეგად „შემსყიდველისთვის“ მიყენებულ ზიანზე (ზარალზე). 
14.2. „მიმწოდებელი“ ვალდებულია „მომსახურების“ შესრულების დროს გამოიჩინოს სათანადო სიფრთხილე მიწისქვეშა და მიწისზედა საინჟინრო კომუნიკაციების მიმართ და პასუხისმგებელია მისი ბრალით გამოწვეული დაზიანებით მიყენებული ზიანის სრულ ანაზღაურებაზე.
14.3. „მიმწოდებელი“ ვალდებულია, დაიცვას „შემსყიდველი“ ნებისმიერი ზარალისგან (ზიანისგან), ვალდებულებისაგან, მესამე პირის პრეტენზიისა და ხარჯებისაგან, რომელიც დაკავშირებული იქნება წინამდებარე „ხელშეკრულების“ საფუძველზე გაწეული „მომსახურების“ დროს „შემსყიდველისთვის“ ან/და „მიმწოდებლის“ მიერ მესამე პირისთვის მიყენებულ ზარალთან (ზიანთან).
14.4. იმ შემთხვევაში, თუ „მომსახურების“ გაწევის პროცესში „მიმწოდებელი“ დაარღვევს შრომის უსაფრთხოების წესებს, „შემსყიდველი“ უფლებამოსილია „მიმწოდებელს“ მოსთხოვოს, რა შემთხვევაშიც, „მიმწოდებელი“ ვალდებულია გადაიხადოს, ჯარიმა 1000 (ათასი) ლარის ოდენობით დარღვევის თითოეული შემთხვევისთვის. 
14.5. იმ შემთხვევაში, თუ „მიმწოდებელი“ უარს განაცხადებს „დავალების“ მიღებაზე ან შესრულებაზე, როდესაც ასეთი უარისთვის წინამდებარე „ხელშეკრულებით“ გათვალისწინებული საფუძველი არ არსებობს „შემსყიდველი“ უფლებამოსილია მოსთხოვოს, ხოლო „მიმწოდებელი“ ვალდებულია გადაიხადოს პირგასამტეხლო 5,000 (ხუთი ათასი) ლარის ოდენობით დარღვევის თითოეული შემთხვევისთვის.
14.6.  იმ შემთხვევაში, თუ „მიმწოდებელი“ დაარღვევს „დავალების“ შესრულებისათვის განსაზღვრულ ვადას, „შემსყიდველი“ უფლებამოსილია მოსთხოვოს, ხოლო „მიმწოდებელი“ ვალდებულია გადაიხადოს პირგასამტეხლო:
ა) „სტანდარტული დავალების“ შემთხვევაში 200 (ორასი) ლარის ოდენობით ყოველი ვადაგადაცილებული 24 (ოცდაოთხი) საათისთვის, მაგრამ არანაკლებ შესაბამისი „დავალების“ ღირებულების 20%-სა;
ბ) „დაგეგმილი დავალების“ შემთხვევაში 500 (ხუთასი) ლარის ოდენობით ყოველი ვადაგადაცილებული 4 (ოთხი) საათისთვის, მაგრამ არანაკლებ შესაბამისი „დავალების“ ღირებულების 30%-სა;
გ) „დავალების მზადყოფნის რეჟიმით“ შემთხვევაში 500 (ხუთასი) ლარის ოდენობით ყოველი ვადაგადაცილებული 4 (ოთხი) საათისთვის, მაგრამ არანაკლებ შესაბამისი „დავალების“ ღირებულების 30%-სა;
14.7. იმ შემთხვევაში, თუ „მიმწოდებელი“ დაარღვევს 7.3 მუხლით გათვალისწინებულ შესრულების ვადას „შემსყიდველი“ უფლებამოსილია მოსთხოვოს, ხოლო „მიმწოდებელი“ ვალდებულია გადაიხადოს პირგასამტეხლო 500 (ხუთასი) ლარის ოდენობით თითოეული ვადაგადაცილებული დღისთვის, მაგრამ არანაკლებ შესაბამისი ხარვეზიანი/ნაკლიანი „დავალების“ ღირებულების 20%-სა; 
14.8. წინამდებარე „ხელშეკრულების“ მე-13 მუხლით გათვალისწინებული ვალდებულების დარღვევის შემთხვევაში, „შემსყიდველი“ უფლებამოსილია მოსთხოვოს „მიმწოდებელს“, რა შემთხვევაშიც, „მიმწოდებელი“ ვალდებულია გადაიხადოს, პირგასამტეხლო 10,000 (ათი ათასი) ლარის ოდენობით, დარღვევის თითოეული შემთხვევისთვის
14.9. იმ შემთხვევაში, თუ „მიმწოდებელი“ არაკეთილსინდისიერად ან დაუსაბუთებლად მიუთითებს წვიმის ან წვიმით გამოწვეული გარემოებების არსებობაზე „დავალების“ შესრულების გადავადების მიზნით და აღნიშნულის დამადასტურებელ მტკიცებულებებს ვერ წარადგენს, „შემსყიდველი“ უფლებამოსილია დააკისროს „მიმწოდებელს“ პირგასამტეხლო შესაბამისი „დავალების“ ღირებულების 10%-ის ოდენობით, მაგრამ არანაკლებ 500 (ხუთასი) ლარისა. ასეთი ქმედება ჩაითვლება ხელშეკრულების არსებით დარღვევად.
14.10. თუ „მიმწოდებელი“ არ შეასრულებს „ხელშეკრულებით“ გათვალისწინებულ სხვა რომელიმე ვალდებულებას და ასეთი ვალდებულების შეუსრულებლობა გამოწვეული არ იქნება ფორს-მაჟორული გარემოებებით, „შემსყიდველი“ უფლებამოსილია დააჯარიმოს „მიმწოდებელი“ 500 (ხუთასი) ოდენობით დარღვევის თითოეული შემთხვევისთვის.
14.11. პირგასამტეხლოს გადახდა არ ათავისუფლებს მიმწოდებელს ზიანის ანაზღაურების ვალდებულებისგან. 
14.12. „ხელშეკრულების“ იმ პირობების დარღვევისათვის, რომლებთან დაკავშირებითაც არ არის დადგენილი პასუხისმგებლობის ფორმა, „მხარეები“ პასუხს აგებენ საქართველოს კანონმდებლობის შესაბამისად.
14.13. „შემსყიდველი“ უფლებამოსილია დამოუკიდებლად განსაზღვროს გამოიყენებს თუ არა „მიმწოდებლის“ მიმართ წინამდებარე მუხლით გათვალისწინებულ საჯარიმო სანქციას ან რომელი საჯარიმო სანქციით ისარგებლოს და „მიმწოდებელი“ აცხადებს უპირობო თანხმობას აღნიშნულზე. 
14.14. თუ „მიმწოდებელი“ ვერ უზრუნველყოფს „მომსახურების“ დასრულებას „დავალებაში“ მითითებულ ვადაში და აღნიშნული წინასწარ და წერილობით არ იქნება შეთანხმებული „შემსყიდველთან“ „შემსყიდველს“ უფლება ექნება მოსთხოვოს „მიმწოდებელს“ მიყენებული ზიანის/ზარალის სრული და დაუყოვნებელი ანაზღაურება. ასეთი ზიანი (ზარალი) შეზღუდვის გარეშე, მოიცავს შესაბამისი სახელმწიფო ორგანოების მიერ „შემსყიდველისთვის“ შესაბამისი საჯარიმო თანხის დაკისრებასაც. 
14.15. იმ შემთხვევაში, თუ „მიმწოდებელი“ დააყოვნებს პირგასამტეხლოს ან/და კომპენსაციის გადახდას, „შემსყიდველი“ უფლებამოსილია შესაბამისი თანხა, ასევე გადახდის დაყოვნებით მიყენებული ზიანი (ზარალი), ასეთის არსებობის შემთხვევაში, „მიმწოდებლის“ წინასწარი თანხმობის ან/და შეტყობინების გარეშე დაქვითოს „მიმწოდებლისთვის“ გადასახდელი ნებისმიერი სხვა მიმდინარე თუ მომავალში წარმოშობილი გადასახდელებიდან, მიუხედავად იმისა, ასეთი გადასახდელი წარმოშობილია ამ თუ ნებისმიერი სხვა ხელშეკრულების საფუძველზე.
15. ფორს-მაჟორი
15.1. „მხარეები“ თავისუფლდებიან პასუხისმგებლობისაგან „ხელშეკრულებით“ ნაკისრი ვალდებულებების შეუსრულებლობისათვის ან არადროული შესრულებისათვის, თუ აღნიშნული გამოწვეული იქნება ფორს-მაჟორული ვითარებით/გარემოებით.
15.2.  „ხელშეკრულების“ მიზნებისათვის ფორს-მაჟორული ვითარება, შეზღუდვის გარეშე, მოიცავს: ომს, ამბოხებას, სამოქალაქო არეულობას, მიწისძვრას, ხანძარს, აფეთქებას, ქარიშხალს, წყალდიდობას ან სხვა სტიქიურ უბედურებებს, ასევე სახელმწიფო დაწესებულებების სხვა ქმედებასა და უმოქმედობას, რომელიც „მხარეთა“ გონივრული კონტროლის ფარგლებს სცილდება, რომლის წინასწარ განჭვრეტა შეუძლებელი იყო მხარეთა მიერ და რომლის დადგომაც „ხელშეკრულებით“ გათვალისწინებული ვალდებულებების შესრულებას შეუძლებელს ხდის.
15.3. ყოველგვარი ეჭვის გამოსარიცხად, მხარეები თანხმდებიან, რომ „მიმწოდებელი“ ვალდებულებების შეუსრულებლობისთვის არ შეიძლება დაეყრდნოს მიწოდების ჯაჭვის დარღვევას, საწვავის ფასების ზრდას, სატრანსპორტო საშუალების გაუმართაობას, პერსონალის დეფიციტს. 
15.4.  „მხარე“, რომელსაც ფორს-მაჟორული ვითარება შეეხო, უმოკლეს ვადაში, მაგრამ ამგვარი გარემოების დადგომიდან არაუგვიანეს 5 (ხუთი) კალენდარული დღისა, ვალდებულია, შეატყობინოს მეორე „მხარეს“ ამგვარი ფორს-მაჟორული ვითარების თაობაზე, ფორს-მაჟორული ვითარების ხასიათის და მისი შედეგების სათანადო აღწერით. 
15.5. „შემსყიდველის“ მოთხოვნის შემთხვევაში, „მიმწოდებელი“ ვალდებულია წარუდგინოს „შემსყიდველს“ შესაბამისი უფლებამოსილი ორგანოს/უწყების/დაწესებულების მიერ გაცემული დოკუმენტი, რომელიც დაადასტურებს ფორს-მაჟორული ვითარების შესაბამის პერიოდში არსებობას. 
15.6. ფორს-მაჟორული ვითარების დადგომის შემთხვევაში, „მხარეთა“ მიერ „ხელშეკრულებით“ ნაკისრი ვალდებულებების შესრულება გადაიწევს ამგვარი ფორს-მაჟორული ვითარების დამთავრებამდე/აღმოფხვრამდე. 
15.7. იმ შემთხვევაში, თუ ფორს-მაჟორული ვითარება გასტანს ზედიზედ 1 (ერთი) კალენდარულ დღეზე მეტ ხანს, ან იმ შემთხვევაში, თუ ფორს-მაჟორული ვითარება შეაფერხებს და/ან შეუძლებელს გახდის ისეთი „დავალების“ შესრულებას, რომლის დროული შესრულება  აუცილებელია, რათა მესამე პირებს არ მიადგეთ ზიანი ან „დავალების“ შეუსრულებლობამ არ გამოიწვიოს „შემსყიდველის“ მიერ შესაბამისი წყალმომარაგების ლიცენზიით გათვალისწინებული ვალდებულებების დარღვევა ან შესაბამისი ადმინისტრაციული ორგანოების მიერ გაცემული ნებართვებით გათვალისწინებული პირობების დარღვევა „შემსყიდველი“ უფლებამოსილია გააუქმოს „დავალება“ მისთვის ყოველგვარი პასუხისმგებლობის დაკისრების და/ან ზიანის ანაზღაურების ვალდებულების წარმოშობის გარეშე. 
15.8. იმ შემთხვევაში, თუ ფორს-მაჟორული ვითარება გასტანს ზედიზედ 45 (ორმოცდახუთი) კალენდარულ დღეზე მეტ ხანს, თითოეულ „მხარეს“ უფლება აქვს მეორე „მხარისათვის“ გაგზავნილი წერილობითი შეტყობინების საფუძველზე, შეწყვიტოს წინამდებარე „ხელშეკრულება“ ამგვარი შეწყვეტის შედეგად პასუხისმგებლობის დაკისრების გარეშე.
16. განცხადებები და გარანტიები
16.1. „მიმწოდებელი“ „შემსყიდველის“ სასარგებლოდ ადასტურებს და გარანტიას იძლევა, რომ არც თავად და არც მისი შვილობილი და/ან დაკავშირებული პირები, აქციონერები/პარტნიორები/მესაკუთრეები, ხელმძღვანელობითი და/ან წარმომადგენლობითი უფლებამოსილების მქონე პირები: 
ა) არ არიან და არც წარსულში მოხვედრილან უფლებამოსილი ორგანოების მიერ სანქცირებულ პირთა სიაში;
ბ) წინამდებარე „ხელშეკრულების“ გაფორმებამდე არ ახორციელებდნენ „აკრძალულ საქმიანობას“ და არ განახორციელებენ „აკრძალულ საქმიანობას“ წინამდებარე „ხელშეკრულების“ მოქმედების ვადის განმავლობაში. 
16.2. იმ შემთხვევაში, თუ „მიმწოდებლისთვის“ ცნობილი გახდება, რომ მოხდა 16.1 პუნქტით გათვალისწინებული პირების სანქცირებულ პირთა სიაში შეყვანა, და/ან არსებობს სანქცირებულ პირთა სიაში მათი შეყვანის რისკი, „მიმწოდებელი“ ვალდებულია, ასეთი ინფორმაციის მიღებიდან 48 (ორმოცდარვა) საათის განმავლობაში,  აღნიშნულის შესახებ შეატყობინოს „შემსყიდველს“.
16.3. „მიმწოდებელი“ ვალდებულია დაიცვას  „ხელშეკრულების“ დანართით N1 (ეთიკის და ქცევის კოდექსი, ანტიკორუფციული პოლიტიკა, გაეროს გლობალური შეთანხმება) გათვალისწინებული განცხადებები, გარანტიები და ნაკისრი ვალდებულებები. წინამდებარე „ხელშეკრულების“ დანართით N1 (ეთიკის და ქცევის კოდექსი, ანტიკორუფციული პოლიტიკა, გაეროს გლობალური შეთანხმება) გათვალისწინებული განცხადებების, გარანტიების და ნაკისრი ვალდებულებების შეუსრულებლობის ან არაჯეროვნად შესრულების შემთხვევაში, „შემსყიდველი“ უფლებამოსილია მოსთხოვოს „მიმწოდებელს“ მიყენებული ზიანის სრულად ანაზღაურება, მათ შორის და არა მხოლოდ „ხელშეკრულების“ ვადამდე შეწყვეტით გამოწვეული ზიანის ანაზღაურება, იქნება ეს პირდაპირი თუ ირიბი, მატერიალური თუ არამატერიალური, ფაქტობრივი თუ მიუღებელი შემოსავალი და/ან სხვა.
16.4. „მიმწოდებელი“ აცხადებს, გარანტიას იძლევა და კისრულობს ვალდებულებას, რომ წინამდებარე ხელშეკრულების ვადის ამოწურვამდე და/ან ვალდებულებების სრულად შესრულებამდე (რომელი გარემოებაც უფრო გვიან დადგება):
(ა) არ მოხდება მისი მოვალეთა რეესტრში რეგისტრაცია და/ან არ იარსებებს მისი მოვალეთა რეგისტრაციის საფუძველი; 
(ბ) მასზე არ გავრცელდება საგადასახადო გირავნობა/იპოთეკა და არ იარსებებს მასზე ასეთი შეზღუდვის გავრცელების საფუძველი;
(გ) მასზე არ გავრცელდება ყადაღა, აკრძალვა და/ან სხვა სახის საჯარო-სამართლებრივი შეზღუდვა;
(დ) მის მიმართ არ დაიწყება და/ან არ იარსებებს გადახდისუუნარობის დაწყების საფუძველი;
(ე) მის მიმართ არ იარსებებს სხვაგვარი გარემოება, რომელიც საფრთხეს შეუქმნის „მიმწოდებლის“ მიერ ვალდებულებების შესრულებას.
16.5. „მხარეები“ თანხმდებიან, რომ იმ შემთხვევაში თუ „მიმწოდებლის“ ფინანსური მდგომარეობა არსებითად გაუარესდება ან არსებობს მისი ფინანსური მდგომარეობის არსებითად გაუარესების რისკი, „შემსყიდველი“ უფლებამოსილია მისთვის ყოველგვარი პასუხისმგებლობის დაკისრების ან ზიანის ანაზღაურების ვალდებულების წარმოშობის დაკისრების გარეშე შეწყვიტოს წინამდებარე ხელშეკრულება. ასეთ შემთხვევაში ხელშეკრულება შეწყვეტილად ჩაითვლება შეწყვეტის შესახებ შეტყობინების მიღებიდან მომდევნო დღეს. ამ პუნქტის მიზნებისთვის „მიმწოდებლის“ ფინანსური მდგომარეობის არსებით გაუარესებად ითვლება „მიმწოდებლის“ მიერ 16.5 პუნქტით გათვალისწინებული  გარანტიების, განცხადებების და ვალდებულებების შეუსრულებლობა.
17. ხელშეკრულების შეწყვეტა 
17.1. წინამდებარე „ხელშეკრულების“ შეწყვეტა მისი მოქმედების ვადის ამოწურვამდე შესაძლებელია:
(ა)	დაუყოვნებლივ, „მიმწოდებლის“ მიერ, თუ „შემსყიდველი“ არსებითად დაარღვევს წინამდებარე „ხელშეკრულებით“ გათვალისწინებულ ვალდებულებას და მიუხედავად დარღვევის გამოსწორების თაობაზე წერილობითი მოთხოვნის (შეტყობინების) მიღებისა, ამავე მოთხოვნაში (შეტყობინებაში) მითითებულ გონივრულ ვადაში, არ გამოასწორებს ამგვარ დარღვევას;
(ბ)	დაუყოვნებლივ, „შემსყიდველის“ მიერ, თუ „მიმწოდებელი“ დაარღვევს წინამდებარე „ხელშეკრულებით“ გათვალისწინებულ მის რომელიმე ვალდებულებას ან პირობას და მიუხედავად დარღვევის გამოსწორების თაობაზე წერილობითი მოთხოვნის (შეტყობინების) მიღებისა, ამავე მოთხოვნაში (შეტყობინებაში) მითითებულ გონივრულ ვადაში, არ გამოასწორებს ამგვარ დარღვევას;
(გ)   დაუყოვნებლივ, „შემსყიდველის“ მიერ, მისთვის რაიმე პასუხისმგებლობის, მათ შორის ზიანის ანაზღაურების ან/და პირგასამტეხლოს დაკისრების გარეშე, თუ „მიმწოდებელი“ 1 (ერთი) კალენდარული თვის განმავლობაში 4 (ოთხჯერ) ან მეტჯერ დაარღვევს „დავალების“ შესრულების ვადას. „მიმწოდებელი“ აღიარებს და ადასტურებს, რომ წინამდებარე „ხელშეკრულებით“ გათვალისწინებული „მომსახურების“ დროული შესრულება წარმოადგენს ამ „ხელშეკრულების“ ერთ-ერთ არსებით პირობას და შეთანხმებას და „დავალებაში“ მითითებული ვადების დარღვევამ შესაძლოა გამოიწვიოს მესამე მხარის, მათ შორის სახელმწიფო დაწესებულებების, მიერ „შემსყიდველისთვის“ ფინანსური პასუხისმგებლობის დაკისრება. 
(დ)	დაუყოვნებლივ, „შემსყიდველის“ მიერ, მისთვის ყოველგვარი პასუხისმგებლობის (მათ შორის რაიმე სახის ზიანის ანაზღაურების ან პირგასამტეხლოს) დაკისრების გარეშე, თუ „მიმწოდებელი“ დაარღვევს წინამდებარე „ხელშეკრულებით“ გათვალისწინებულ მე-11, მე-12, მე-13 და მე-16 მუხლებს და/ან წინამდებარე „ხელშეკრულების“ დანართით N1 (ეთიკის და ქცევის კოდექსი, ანტიკორუფციული პოლიტიკა, გაეროს გლობალური შეთანხმება) გათვალისწინებულ განცხადებებს, გარანტიებს და ვალდებულებებს;
(ე)  ნებისმიერ დროს, ყოველგვარი დასაბუთების გარეშე, „შემსყიდველის“ მიერ, მისთვის რაიმე პასუხისმგებლობის, მათ შორის ზიანის ანაზღაურების ან/და პირგასამტეხლოს დაკისრების გარეშე, „მიმწოდებლისთვის“ სულ მცირე 14 (თოთხმეტი) კალენდარული დღით ადრე გაგზავნილი წერილობითი შეტყობინებით; 
(ვ)   „შემსყიდველის“  მიერ, „მიმწოდებლისთვის“ ყოველგვარი დამატებითი ვადის მინიჭების გარეშე ცალმხრივად, მისთვის რაიმე პასუხისმგებლობის, მათ შორის ზიანის ანაზღაურების ან/და პირგასამტეხლოს დაკისრების გარეშე, თუ გამოვლინდება შრომის უსაფრთხოების მოთხოვნების ისეთი დარღვევა, რომელიც მნიშვნელოვან საფრთხეს უქმნის ან შეიძლება შეუქმნას ადამიანის სიცოცხლეს ან/და ჯანმრთელობას. „მიმწოდებლისთვის ცნობილია რომ შრომის უსაფრთხოების მოთხოვნების დაცვას „შემსყიდველისთვის“ არსებითი მნიშვნელობა აქვს და მათი დარღვევა წარმოადგენს „ხელშეკრულებით გათვალისწინებული ვალდებულებების არსებით დარღვევას.  
(თ)     ნებისმიერ დროს, „მხარეთა“ ორმხრივი წერილობითი შეთანხმებით. 
17.2. თუ „ხელშეკრულება“ „მიმწოდებელმა“ მაშინ შეწყვიტა, როდესაც „შემსყიდველი“ მოკლებული იყო შესაძლებლობას, სხვაგვარად უზრუნველეყო თავისი ინტერესები, „მიმწოდებელმა“ უნდა აუნაზღაუროს „შემსყიდველს“ „ხელშეკრულების“ შეწყვეტით მიყენებული ზიანი, გარდა იმ შემთხვევებისა, როდესაც „მიმწოდებელს“ ამისათვის მნიშვნელოვანი საფუძველი ჰქონდა და აღნიშნულის შესახებ ცნობილი იყო „შემსყიდველისათვის“. 
17.3. „მხარეები“ თანხმდებიან, რომ „ხელშეკრულების“ 17.1. მუხლში მითითებული ნებისმიერი საფუძვლით ან სხვა ნებისმიერი მიზეზით შეწყვეტის (მოშლის) შემთხვევაში, „შემსყიდველი“ „მიმწოდებელს“ აუნაზღაურებს მხოლოდ შეწყვეტის თარიღამდე ფაქტობრივად მიღებული  „მომსახურების“ ღირებულებას , რაც დადასტურებული უნდა იყოს მხარეთა  მიერ ხელმოწერილი მიღება-ჩაბარების აქტით. ამასთან, „შემსყიდველის“ მიერ „ხელშეკრულების“ მოშლის შედეგად მიყენებული ზიანი/ზარალი (იქნება ეს პირდაპირი თუ ირიბი, მატერიალური თუ არამატერიალური, ფაქტობრივი თუ მიუღებელი შემოსავალი და/ან სხვა) არ ანაზღაურდება და „მიმწოდებელი“ წინასწარ, გამოუთხოვადად და უპირობოდ უარს აცხადებს „ხელშეკრულების“ მოშლის შედეგად მიყენებული ზიანის/ზარალის (იქნება ეს პირდაპირი თუ ირიბი, მატერიალური თუ არამატერიალური, ფაქტობრივი თუ მიუღებელი შემოსავალი და/ან სხვა), ამგვარის არსებობის შემთხვევაში, ანაზღაურების მოთხოვნაზე.  
17.4. წინამდებარე „ხელშეკრულების“ მოქმედების ვადის დასრულების ან ნებისმიერი მიზეზით შეწყვეტის შემთხვევაში „მიმწოდებელი“ ვალდებულია დაუყოვნებლივ დაუბრუნოს „შემსყიდველს“ ყველა ფაილი, მასალა, დოკუმენტი, მონაცემი, ანგარიში, ჩანაწერი და/ან ნებისმიერი სხვა ქონება, რომელიც გადაცემული ჰქონდა „მიმწოდებელს“ „შემსყიდველისგან“ ან რომელიც შეძენილი და/ან შექმნილი იქნა შემსყიდველისათვის წინამდებარე „ხელშეკრულების“ ფარგლებში.  
17.5. „ხელშეკრულების“ შეწყვეტა არ ათავისუფლებს „მხარეებს“ იმ ვალდებულებების შესრულებისგან, რომლებიც თავისი შინაარსით და დანიშნულებით უნდა დარჩეს ძალაში „ხელშეკრულების“ შეწყვეტის შემდეგ. ყოველგვარი ეჭვის გამოსარიცხად, „ხელშეკრულების“ შეწყვეტის მიუხედავად, ძალაში რჩება წინამდებარე „ხელშეკრულების“ მე-7, მე-9, მე-10, მე-11, მე-12, მე-14, მე-16 და მე-17 მუხლებით გათვალისწინებული უფლებები და ვალდებულებები.
18. მარეგულირებელი კანონმდებლობა და დავების გადაწყვეტა
18.1. „ხელშეკრულება“ რეგულირდება საქართველოს კანონმდებლობით და განიმარტება მის შესაბამისად.
18.2. „მხარეთა“ შორის „ხელშეკრულების“ ირგვლივ წამოჭრილი ნებისმიერი დავა უნდა გადაწყდეს მოლაპარაკების გზით. იმ შემთხვევაში, თუ „მხარეები“ ვერ შეძლებენ შეთანხმების მიღწევას, დავა განსახილველად გადაეცემა საქართველოს შესაბამისი განსჯადობის სასამართლოს.
19. მარკეტინგი
19.1. „მიმწოდებელი“ არ არის უფლებამოსილი გამოიყენოს „შემსყიდველის“ სახელი, ლოგო ან სხვა სახის სასაქონლო ნიშანი მარკეტინგული მიზნებისთვის (მიუხედავად გავრცელების არხისა) „შემსყიდველის“ წინასწარი წერილობითი თანხმობის გარეშე. 
20. კომუნიკაცია 
20.1 „მხარეთა“ შორის ნებისმიერი ოფიციალური კომუნიკაცია უნდა წარიმართოს წერილობით.
20.2 შეტყობინება, როგორც წესი, უნდა გაიგზავნოს საფოსტო გზავნილის სახით. დასაშვებია შეტყობინების წერილობით გაგზავნა ტელეფონის და/ან ელექტრონული ფოსტის საშუალებით, იმ შემთხვევაში, თუ ასეთი კომუნიკაცია განხორციელდება შემდეგი არხების საშუალებით: 
         ა) „მიმწოდებლის“ მხრიდან: [...]
ბ) „შემსყიდველის“ მხრიდან:[...]
20.3 საფოსტო გზავნილი მიღებულად ითვლება მისი მეორე მხარის მიერ მიღების დღეს. იმ შემთხვევაში, თუ საფოსტო გზავნილი მისი ორჯერ გაგზავნის მიუხედავად ვერ ჩაბარდება მხარეს ამ ხელშეკრულებაში მითითებულ მისამართზე და/ან შესაბამის იურიდიულ მისამართზე, გზავნილი ჩაითვლება ჩაბარებულად. იმ შემთხვევაში, თუ შეტყობინება იგზავნება ელექტრონული ფოსტის და/ან სხვა ელექტრონული კომუნიკაციის საშუალებით/არხით, საფოსტო გზავნილი მიღებულად ითვლება ასეთი გზავნილის გაგზავნის მომდევნო სამუშაო დღეს. 
20.4 თითოეული მხარე ვალდებულია დროულად აცნობოს მეორე მხარეს იმ შემთხვევაში, თუ შეიცვლება მათი 20.2. მუხლით განსაზღვრული საკომუნიკაციო რეკვიზიტები.
21. გარდამავალი დებულებები
21.1. „ხელშეკრულების“ ნებისმიერი ცვლილება/დამატება ძალაშია მხოლოდ „მხარეთა“ მიერ შესაბამისი წერილობითი შეთანხმებით გაფორმების შემდეგ.
21.2. წინამდებარე „ხელშეკრულება“ არ შეიძლება განიმარტოს, როგორც მხარეთა შორის შრომითი და/ან ერთობლივი საქმიანობის ხელშეკრულება. 
21.3. ხელშეკრულების მუხლები, პუნქტები და/ან ქვეპუნქტები დანომრილია და დასათაურებულია მხოლოდ მოხერხებულობისთვის და ამ ფაქტს მათი ინტერპრეტაციისთვის მნიშვნელობა არ ენიჭება. 
21.4. „ხელშეკრულების“ რომელიმე დებულების ბათილობა არ იწვევს მისი სხვა დებულებ(ებ)ის და/ან მთლიანად „ხელშეკრულების“ ბათილობას. ბათილი დებულების ნაცვლად, გამოიყენება ისეთი დებულება, რომლითაც უფრო ადვილად მიიღწევა „ხელშეკრულებით“ (მათ შორის ბათილი დებულებით) გათვალისწინებული მიზანი.
21.5. „მხარეები“ ადასტურებენ, რომ მათ გაცნობიერებული აქვთ „ხელშეკრულების“ შინაარსი, იგი ზუსტად გამოხატავს „მხარეთა“ თავისუფალ ნებას და რომ მათ მიერ ნების გამოვლენა მოხდა „ხელშეკრულების“ შინაარსის გონივრული განსჯის შედეგად. „მხარეები“ ადასტურებენ, რომ „ხელშეკრულების“ და მისი დანართების შინაარსი მათთვის არის სრულად გასაგები, და მათი პირობების მიმართ პრეტენზიები არ გააჩნიათ.
21.6. წინამდებარე „ხელშეკრულებაზე“ ხელმოწერით „მხარეები“ აღიარებენ და ადასტურებენ, რომ მათ მიღებული აქვთ ყველა თანხმობა და დასტური, რომელიც შესაძლოა აუცილებელი იყოს ამ „ხელშეკრულების“ გაფორმებისთვის მათი შიდა კორპორატიული დოკუმენტებით და/ან საქართველოს მოქმედი კანონმდებლობით. 
21.7. წინამდებარე  ხელშეკრულება გაფორმებულია თანაბარი იურიდიული ძალის მქონე ორ ეგზემპლარად.

შესყიდვის ხელშეკრულება N [...]
დანართი N1
„შემსყიდველს“ დამტკიცებული აქვს ეთიკის და ქცევის კოდექსი და ანტიკორუფციული პოლიტიკა, რომელიც ეფუძნება გამჭვირვალობის, კეთილსინდისიერების, მიუკერძოებლობის პრინციპებს და მექრთამეობის, თაღლითობის, ტერორიზმის დაფინანსების, ფულის გათეთრების და კორუფციის ნებისმიერი გამოვლინების მიმართ ნულოვან ტოლერანტობას. 
„მიმწოდებელი“ ადასტურებს, რომ მისთვის ცნობილია „შემსყიდველის“ ეთიკის და ქცევის კოდექსის, ასევე ანტიკორუფციული პოლიტიკის შინაარსი და გავრცელების სფერო („შემსყიდველის“ ეთიკის და ქცევის კოდექსის, ასევე ანტიკორუფციული პოლიტიკა მიწოდებული იქნა „მიმწოდებლისთვის“ „შემსყიდველის“ მიერ და ასევე ხელმისაწვდომია ვებ-გვერდზე gwp.ge). „მიმწოდებელი“ ეთანხმება აღნიშნულ კოდექსს და პოლიტიკას და ადასტურებს, რომ დაიცავს აღნიშნულ დოკუმენტებში მოცემულ პირობებს და ასევე მიიღებს საჭირო ზომებს და უზრუნველყოფს მისი იმ თანამშრომლების, ქვე-კონტრაქტორების, აგენტების ან მესამე მხარეების მიერ მათ დაცვას, რომლებსაც შესაძლებელია ჰქონდეთ რაიმე სახის სამართლებრივი ურთიერთობა „შემსყიდველთან“, ნებისმიერი სამართლებრივი შეთანხმების ფარგლებში, რაც შეიძლება გაფორმებული იყოს მხარეთა შორის და ამგვარი სამართლებრივი ურთიერთობის არსებობის მთელი პერიოდის განმავლობაში.
„მიმწოდებელი“ ადასტურებს, რომ წინამდებარე ხელშეკრულების მოქმედების პერიოდში, ის არ შესთავაზებს, დაპირდება ან პირდაპირ ან შუამავლის მეშვეობით არ გადასცემს ფულს, ღირებულების მქონე ნივთს ან სხვა საჩუქარს ან მისცემს პირობას საჯარო მოხელეს, ხელისუფლებას ან მესამე მხარეს, რაც შეიძლება წარმოადგენდეს კორუფციის ან ფულის გათეთრების წინააღმდეგ მიმართული რეგულაციების დარღვევას. 
„მიმწოდებელი“ ადასტურებს, რომ მას, ისევე როგორც ზემოთ აღნიშნულ მასთან დაკავშირებულ პირებს არ აქვთ რაიმე სახის ინტერესთა კონფლიქტი „შემსყიდველთან“ და იღებს ვალდებულებას, რომ პატივს სცემს ანტიკორუფციულ და ფულის გათეთრების წინააღმდეგ კანონმდებლობას, რომელიც, ხელშეკრულების აღსრულების ადგილის ან ხელშეკრულების მხარეთა რეზიდენტობის გათვალისწინებით, ვრცელდება „შემსყიდველთან“ სახელშეკრულებო ურთიერთობაზე. 
„მიმწოდებელი“ იღებს ვალდებულებას, რომ იგი და მასთან დაკავშირებული ზემოთ აღნიშნული პირები, ნებისმიერი გარემოებისას, „შემსყიდველთან“ კომერციული ურთიერთობის ფარგლებში, შეასრულებენ გაეროს გლობალური შეთანხმების 10 პრინციპს (https://www.unglobalcompact.org/, რომელთაც შეუერთდა FCC Aqualia S.A (შემსყიდველის არაპირდაპირი მფლობელი კომპანია) და ამასთან, უზრუნველყოფილი იქნება ადამიანის უფლებების საყოველთაო დეკლარაციით განსაზღვრული ადამიანის და შრომის ფუნდამენტური უფლებების, შრომის ფუნდამენტური უფლებების და პრინციპების შესახებ შრომის საერთაშორისო ორგანიზაციის (შსო) დეკლარაციის და შსო კონვენციების დაცვა.
„მიმწოდებელი“ იძლევა გარანტიას, რომ ის, ასევე, სადაც ეს რელევანტურია, მისი მფლობელები, მენეჯერები და საკვანძო პოზიციაზე მყოფი პირები არ ყოფილან ბრალდებულნი ქრთამის გაცემის ან მიღებისთვის ან სამსახურეობრივი საქმიანობისას რაიმე სახის კორუფციული ქმედებისთვის ბოლო 5 (ხუთი) წლის განმავლობაში.
ეთიკის და ქცევის კოდექსსა და ანტიკორუფციულ პოლიტიკასთან ნებისმიერი სახით შეუსაბამობა, ან გარემოების არსებობა, რომელიც წარმოქმნის ინტერესთა კონფლიქტს ან კორუფციასთან დაკავშირებული ნებისმიერი ოფიციალური გამოძიება, ისევე როგორც, რაიმე სახით გაეროს გლობალური შეთანხმების პრინციპებთან ან ადამიანის უფლებების საყოველთაო დეკლარაციასთან ან შსო დეკლარაციასთან შესაბამისობის დარღვევა შესაძლოა გახდეს ხელშეკრულების დაუყოვნებლივ ცალმხრივად შეწყვეტის საფუძველი, „შემსყიდველისთვის“ რაიმე სახის პასუხისმგებლობის ან ჯარიმების დაკისრების გარეშე და ამასთან, „შემსყიდველი“ უფლებამოსილია მოითხოვოს ზემოთ აღნიშნული მიზეზით გამოწვეული ზიანის ანაზღაურება.
„შემსყიდველი“ „მიმწოდებლისთვის“ ხელმისაწვდომს ხდის თავის მამხილებელ არხს (whistleblowingline@ggu.ge), რათა შესაძლებელი იყოს ეთიკის და ქცევის კოდექსის და ანტიკორუფციული პოლიტიკის მიზნებთან დაკავშირებული შეტყობინებების წარდგენა.

